钦定古今图书集成/明伦汇编/闺媛典/第153卷 > 李堂妻崔氏〈张氏赵氏附〉
## 钦定古今图书集成/明伦汇编/闺媛典/第153卷 > 李堂妻崔氏〈张氏赵氏附〉

按《饶阳县志》：“崔氏，李堂妻。生子梅。堂殁，氏年十六，抚
梅成立。娶张氏，生仲臣。未几梅亡，姑媳共抚仲臣。及
长，娶赵氏，生承惠。未周岁，仲臣复不寿，三寡共守一
孤，备极艰苦。承惠甫知读书，知县杨某怜其为节妇
子孙，荐之督学，补弟子员，仍建坊表其门。”